REGOLAMENT TAL-KUMMISSJONI Nru 255/2005
tal-15 ta' Frar 2005
dwar l-awtorizzazzjonijiet permanenti ta’ ċerti addittivi fl-għalf
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi fl-għalf ta’ l-annimali (1), u b’mod partikolari l-Artikoli 3 u 9d(1) tagħha,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-ikel ta’ l-annimali (2), u b’mod partikolari l-Artikolu 25 tiegħu,
Billi:
(1)
Ir-Regolament (KE) Nru 1831/2003 jipprovdi għall-awtorizzazzjoni ta’ l-addittivi għall-użu fl-ikel ta' l-annimali fl-Unjoni Ewropea.
(2)
L-Artikolu 25 tar-Regolament (KE) Nru 1831/2003 jistipula il-miżuri transitorji għall-applikazzjonijiet għal awtorizzazzjoni ta’ addittivi fl-għalf sottomessi skond id-Direttiva 70/524 qabel id-data ta’ l-applikazzjoni ta’ dak ir-Regolament.
(3)
L-applikazzjoni għall-awtorizzazzjoni ta’ l-addittivi elenkati fl-annessi ta’ dan ir-Regolament ġew sottomessi qabel id-data ta’ l-applikazzjoni tar-Regolament (KE) Nru 1831/2003.
(4)
Il-kummenti inizzjali ta’ l-Istati Membri dwar dawn l-applikazzjonijiet li nħarġu taħt l-Artikolu 4(4) tad-Direttiva 70/524/KEE ġew mgħoddija lill-Kummissjoni qabel id-data tad-dħul fis-seħħ tar-Regolament (KE) Nru 1831/2003. Tali applikazzjonijiet għaldaqstant għandhom jibqgħu jiġu ttrattati skond l-Artikolu 4 tad-Direttiva 70/524/KEE.
(5)
L-użu tal-preparazzjoni tal-mikro-organiżmu tal-Bacillus cereus var. toyoi (NCIMB 40112/CNCM I-1012) ġie awtorizzat b’mod provviżorju, għall-ewwel darba, għall-annimali li jiġu msemmna, bir-Regolament tal-Kummissjoni (KE) Nru 1411/1999 (3).
(6)
L-użu tal-preparazzjoni tal-mikro-organiżmu ta’ l-Enterococcus faecium (DSM 10663/NCIMB 10415) ġie awtorizzat b’mod provviżorju, għall-ewwel darba, għall-għoġiela bir-Regolament tal-Kummissjoni (KE) Nru 1636/1999 (4).
(7)
Ġiet sottomessa data ġdida favur dawn l-applikazzjonijiet għal awtorizzazzjoni mingħajr limitu ta' żmien ta' dawk iż-żewġ preparazzjonijiet tal-mikro-organizmi speċifikati fl-Anness I ta' dan ir-Regolament. L-evalwazzjoni turi li l-kundizzjonijet stipulati fl-Artikolu 3a tad-Direttiva 70/524/KEE għal tali awtorizzazzjoni huma soddisfatti.
(8)
L-użu tal-preparazzjoni ta’ l-enzimi endo-1,3(4)-beta-glucanase u endo-1,4-beta-xylanase prodotti mill-Aspergillus niger (NRRL 25541) ġew awtorizzati b’mod provviżorju għall-ewwel darba, għat-Tiġieġ għall-bajd, bir-Regolament (KE) Nru 1436/98 (5).
(9)
Ġiet sottomessa data ġdida favur l-applikazzjoni għall-awtorizzazzjoni mingħajr limitu ta’ żmien ta’ din il-preparazzjoni ta’ l-enzimi.
(10)
L-Awtorità Ewropea tas-Sigurtà fl-Ikel (EFSA) tat opinjoni fl-14 ta’ Settembru 2004 dwar l-effikaċja ta’ l-użu ta' din il-preparazzjoni għat-Tiġieġ għall-bajd.
(11)
L-evalwazzjoni turi li l-kundizzjonijet stipulati fl-Artikolu 3a tad-Direttiva 70/524/KEE għal tali awtorizzazzjoni huma soddisfatti.
(12)
L-użu tal-preparazzjoni ta’ 6-phytase prodott mill-Aspergillus oryzae (DSM 11857) ġie awtorizzat b’mod provviżorju, għall-ewwel darba, għall-flieles li jiġu msemmna, Tiġieġ għall-bajd, dundjani li jiġu msemmna, ħnieżer żgħar u majjali li jiġu msemmna bir-Regolament tal-Kummisjsoni (KE) Nru 1353/2000 (6) u għall-ħnieżer nisa bir-Regolament tal-Kummissjoni (KE) Nru 261/2003 (7). L-użu tal-preparazzjoni ta’ l-enzimi ġie awtorizzat mingħajr limitu ta’ żmien għal dawn il-kategoriji ta’ annimali bir-Regolament tal-Kummissjoni (KE) Nru 1465/2004 (8).
(13)
Ġiet sottomessa data ġdida favur l-applikazzjoni għall-awtorizzazzjoni mingġajr limitu ta' żmien ta’ preparazzjoni ta’ l-istess preparazzjoni ta’ enzimi prodotta mill-istess varjetà DSM 14223 ta’ l-Aspergillus oryzae għall-istess kategoriji ta’ annimali.
(14)
L-Aġenzija Ewropea tas-Sigurtà fl-Ikel (EFSA) tat opinjoni dwar l-użu ta’ din il-preparazzjoni meta tkun prodotta mill-varjetà DSM 14223 ta’ l-Aspergillus oryzae flok il-varjetà DSM 11857 li tikkonkludi li din il-preparazjoni ma tippreżenta l-ebda riskju għas-saħħa tal-bniedem, tal-kategoriji ta’ l-annimali speċifikati jew ta’ l-ambjent, taħt il-kundizzjonijiet elenkati fl-Anness II ta’ dan ir-Regolament.
(15)
L-evalwazzjoni turi li l-kundizzjonijet stipulati fl-Artikolu 3a tad-Direttiva 70/524/KEE għal awtorizzazzjoni mingħajr limitu ta’ żmien għal tali preparazzjoni ġew soddisfatti.
(16)
L-użu tal-preparazzjoni ta' l-enzimi ta’ l-endo-1,4-beta-xylanase prodott mill-Aspergillus niger (CBS 270.95) ġie awtorizzat b’mod provviżorju, għall-ewwel darba, għall-flieles li jiġu msemmna, bir-Regolament tal-Kummissjoni (KE) Nru 1436/98 u, għad-dundjani li jiġu msemmna, bir-Regolament tal-Kummissjoni (KE) Nru 654/2000 (9).
(17)
Ġiet sotomessa data ġdida favur l-applikazzjoni għall-awtorizzazzjoni mingħajr limitu ta’ żmien ta’ din il-preparazzjoni ta’ l-enzimi.
(18)
L-evalwazzjoni turi li l-kundizzjonijet stipulati fl-Artikolu 3a tad-Direttiva 70/524/KEE għal tali awtorizzazzjoni huma soddisfatti.
(19)
Għaldaqstant, l-użu ta’ dawk it-tliet preparazzjonijiet ta’ l-enzimi kif speċifikati fl-Anness II għandhom jiġu awtorizzati mingħajr limitu ta’ żmien.
(20)
L-evalwazzjoni ta’ dawn l-applikazzjonijiet turi li ċerti proċeduri għandhom jiġu mitluba sabiex jiġu protetti l-ħaddiema mill-espożizzjoni għall-addittivi elenkati fl-Annessi. Tali protezzjoni għandha tiġi żgurata bl-applikazzjoni tad-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni ta’ miżuri biex jinkoraġġixxu t-titjub fis-saħħa u s-sigurtà tal-ħaddiema fuq il-post tax-xogħol (10)
(21)
Il-miżuri stipulati f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali.
ADDOTTAT DAN IR-REGOLAMENT:
Artikolu 1
Il-preparazzjonijiet li jiffurmaw parti mill-grupp “Mikro-organiżmi” qed jiġu awtorizzati biex jintużaw mingħajr limitu ta’ żmien bħala addittivi fl-ikel ta’ l-annimali skond il-kundizzjonijiet stipulati fl-Anness I.
Artikolu 2
Il-preparazzjonijiet li jiffurmaw parti mill-grupp “Enzimi” qed jiġu awtorizzati biex jintużaw mingħajr limitu ta’ żmien bħala addittivi fl-ikel ta’ l-annimali skond il-kundizzjonijiet stipulati fl-Anness II.
Artikolu 3
Dan ir-Regolament għandu jidħol fis-seħħ fit-tielet jum wara dak tal-pubblikazzjoni fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha
Magħmul fi Brussel, nhar il-15 ta' Frar 2005.